《过仙霞岭》
宋代·王道

昔闻仙霞名，今上仙霞岭。攀陟人力穷，贲育敢言猛。

危峰插高空，奇壑俯深井。险绝猿鸟踪，阴障羲娥影。

历尽廿八盘，始蹑最高顶。史浩昔开凿，闽越通两境。

而胡跋扈藩，恃险抗朝请？妖氛应远寇，中原颇传警。

妄意蟠蛟龙，终类跳蛙黾。天兵一以加，鈇钺膏首领。

岩疆讵可恃，天道宜深省。承平今百年，岭畔烽烟静。

商旅日登陟，往来道无梗。盛德渐要荒，谁敢作不靖。

为语守土臣，设险谨藩屏。

作者简介：宋人。孝宗淳熙间，以保义郎差充恩平郡王府指挥使，奏进《古文龙虎经注疏》。又有《补注参同契》。